শেখ মুজিব যে পাকিস্তান ভেঙ্গে বাংলাদেশে বানাতে চান সেটি দেশবাসীকে কখনই প্রকাশ্যে বলেননি। ১৯৭০ সালের নির্বাচনী জনসভাগুলোতে যেমন বলেননি, আগরতলা ষড়যন্ত্র মামলায় যখন অভিযোগ উঠেছিল তখনও বলেননি। বরং পাকিস্তান ভাঙ্গার ষড়যন্ত্রে জড়িত থাকার কথা বিচারের কাঠগড়ায় দাঁড়িয়ে কসম খেয়ে অস্বীকার করেছিলেন। অভিযোগের জবাবে নিজ জবানবন্দীতে বলেছিলেন, “আমি কখনও পূর্ব পাকিস্তানকে পশ্চিম পাকিস্তান হইতে বিচ্ছিন্ন করিবার জন্য কোন কিছু করি নাই কিংবা কোনোদিনও এই উদ্দেশ্যে কোনো স্থল, নৌ বা বিমান বাহিনীর কোনো কর্মচারীর সংস্পর্শে কোনো ষড়যন্ত্রমূলক কার্যে আত্মনিয়োগ করি নাই।”–(সাহিদা বেগম, ২০০০)। শেখ মুজিব বহু শত বক্তৃতা দিয়েছেন, ঘরে বাইরে বহু লক্ষ বাক্যও উচ্চারণ করেছেন, কিন্তু কখনই পাকিস্তান থেকে পূর্ব পাকিস্তানকে বিচ্ছিন্ন করার পক্ষে একটি কথাও প্রকাশ্যে বলেননি। দলীয় কোন সম্মেলনে যেমন বলেননি তেমনি কোন সাংবাদিকদের সাথে সাক্ষাৎকারেও বলেননি। বাংলাদেশ স্বাধীন করার পক্ষে কোন দলীয় প্রস্তাবও পাশ করাননি। ফলে বাংলাদেশ সৃষ্টির পর আওয়ামী লীগের নেতাকর্মীরা বিপদে পড়ে, স্বাধীনতার ঘোষক নিয়ে। এ দাবীটি অবশেষে জিয়াউর রহমান করে বসেন। শেখ মুজিব বাংলাদেশের স্বাধীনতারা কথা প্রথমবার বললেন ১৯৭২ সালের ১০ই জানুয়ারীতে রেসকোর্সের (আজকের সহরোওয়ার্দী উদ্দ্যান) জনসভায়। এভাবে শেখ মুজিব নিজেই প্রমাণ করলেন, পাকিস্তান সরকার এতদিন যা বলেছে সেটি মিথ্যা ছিল না। আগরতলা মামলাটিও ষড়যন্ত্রমূলক ছিল না। বরং মুজিব যা বলে এসেছেন সেটিই মিথ্যা। ষড়যন্ত্র করেছেন তিনি নিজে। সত্তরের নির্বাচনে শেখ মুজিব যে শুধু ইয়াহিয়া খানের দেওয়া লিগ্যাল ফ্রেমওয়ার্ক মেনে নিয়ে নির্বাচনে নেমেছেন তা নয়, প্রতি নির্বাচনী জনসভাতে জয়বাংলার সাথে “পাকিস্তান জিন্দাবাদ” ধ্বনিও দিয়েছেন। কিন্তু নির্বাচনে জনসভায় দেওয়া পাকিস্তানে জিন্দাবাদ ধ্বণি কি শেখ মুজিবের গোপন মনের প্রতিধ্বণি ছিল? এটি কি নিছক সাধারণ মানুষকে ধোকা দেওয়ার জন্য ছিল না?